Snefrid Aukland

Snefrid Erika Aukland (født Kjølstad 5. oktober 1888 i Kristiania, nåværende Oslo, død 14. januar 1977) var en norsk skuespiller.

Familie 
Snefrid Kjølstad var datter av ortoped og cand. jur. Thorvald Nils Gotfrid Essendrop Kjølstad (1832-1910) og skuespiller Elly Kjølstad (1850-1930). Hun ble gift med ingeniør Ernst Bernhard Aukland (1894-1969). Snefrid Kjølstad kalte seg også Erika Warnecke og Snefrid Warnecke.

Liv og virke 
Snefrid Kjølstad medvirket i Nationalturnéen, en omreisende teatertrupp teaterlederen Ludovica Levy ledet i perioden 1907-1911. Hun var i årene 1913-1917 ansatt ved Det norske Teatret.

I 1917 reiste Snefrid Kjølstad med Bergensfjord til New York for å søke lykken. Da var hun registrert som statist bosatt på Kongsberg. Hun vendte senere tilbake til Norge.

Høsten 1931 medvirket hun i Chat Noir-revyen, under ledelse av Victor Bernau, og i 1930-årene var hun på flere turneer med Bjørn Bjørneviks teater, der hun blant annet medvirket i stykkene Augustas lille feiltrinn (1935) og No'n er gifte – og andre har det godt (1939).

Snefrid Kjølstad medviket i de flere norske filmer, og filmdebuterte i 1928 i Ragnar Westfelts Viddenes folk 1928 og spilte blant annet også i den første norske lydfilmen Den store barnedåpen i 1931.

Snefrid Kjølstad var i mange år suffløse og rekvisitør ved Nationaltheatret, der hun fikk oppnavnet Føyka.

Kuriosa 
Snefrid Kjølstad var en av de første modellene til maleren Henrik Sørensen, og hun er kjent fra blant annet maleriet Artister i Rasmus Meyers samlinger.

Roller i utvalg 
gammel kjerring i Tyrihans av Hulda Garborg (Det norske Teatret, 1914)
Krestna i Ungen av Oskar Braaten (Det norske Teatret, 1915)
Anna i Per Olsen og Kjerringa hans (Friluftsteatret på Bygdøy, 1926)
fru Vom i barnekomedien Knold og Tott av Knut Hergel (Oslo teater, 1927)
Augusta i Augustas lille feiltrinn av Siegfrid Fischer (Bjørneviks teater, 1935)

Filmografi

Referanser

Kilder

Eksterne lenker 

 Snefrid Aukland i Scenewebarkivet

 

Norske skuespillere
Personer fra Oslo
Aukland-slekten